โซลาริส2เดือนโกย8% เล็งส่งทริกเกอร์2ลุยต่อ
บลจ.โซลาริส เล็งตั้งทริกเกอร์ฟันด์ 2 ลุยซื้อหุ้นไทย พอใจกองแรกเข้าเป้า 8% ภายใน 2 เดือน รอคิวอี 3 เดือนหน้าจังหวะเก็บหุ้น
29 ส.ค. 2555

บลจ.โซลาริส เล็งตั้งทริกเกอร์ฟันด์ 2 ลุยซื้อหุ้นไทย พอใจกองแรกเข้าเป้า 8% ภายใน 2 เดือน รอคิวอี 3 เดือนหน้าจังหวะเก็บหุ้น
นายสมพร ศศิโรจน์ กรรมการผู้จัดการ บริษัทหลักทรัพย์จัดการกองทุน (บลจ.) โซลาริส เปิดเผยว่า บริษัทอยู่ระหว่างศึกษาแผนการออกกองทุนทริกเกอร์ฟันด์กองที่ 2 ลงทุนในหุ้นไทย หลังจากกองทุนเปิดโซลาริสอิควิตี้ 8 เอ็มที ซึ่งเป็นทริกเกอร์ฟันด์กองแรกที่ทำผลตอบแทนได้ตามเป้าหมาย 8% ภายในเวลา 2 เดือน โดยมีมูลค่าหน่วย 10.80 บาท เป็นเวลา 3 วันทำการติดต่อกัน โดยขณะนี้บริษัทอยู่ระหว่างรับซื้อคืนหน่วยลงทุนอัตโนมัติให้กับผู้ถือหน่วยลงทุน
ทั้งนี้ กองทุนเสนอขายครั้งแรกเมื่อวันที่ 20 มิ.ย.ที่ผ่านมา จนถึงวันที่ 27 ส.ค. 2555 และสามารถสร้างผลตอบแทน 8.34% จากที่กำหนดอายุโครงการไว้ 8 เดือน ขณะที่ดัชนีหุ้นไทยในช่วงเวลาเดียวกันเพิ่มขึ้น 5.16%
“ตอนนี้เรารอดูจังหวะ และเดือนหน้าสหรัฐจะออกมาตรการผ่อนคลายเชิงปริมาณ (คิวอี) รอบ 3 หรือไม่ หากไม่ออกก็อาจทำให้ตลาดหุ้นย่อตัวลงมา และอาจเป็นโอกาสในการเข้าลงทุนรอบใหม่ โดยเป้าหมายของทริกเกอร์น่าจะอยู่ที่ 8% เช่นเดิม” นายสมพร กล่าว
ด้านนายสุรเชษฐ์ ศรีวัฒนกุลวงศ์ ผู้จัดการกองทุนหุ้น บลจ.โซลาริส กล่าวว่า การประชุมคณะกรรมการธนาคารกลางสหรัฐ หรือเฟด ในช่วงต้นเดือน ก.ย.นี้ เป็นโอกาสดีในการเข้าลงทุนในหุ้น หากคิวอี 3 ออกมาจริง คาดว่าจะหนุนให้ดัชนีหุ้นไทยถึง 1,300 จุดได้ ซึ่งสูงกว่าเป้าหมายที่บริษัทมองไว้ที่ 1,290 จุดในสิ้นปีนี้ อัตราส่วนกำไรต่อหุ้น (พี/อี) 14 เท่า เนื่องจากสภาพคล่องทั่วโลกมีอยู่มาก 
ขณะที่เอเชียแข็งแกร่ง และกำไรบริษัทจดทะเบียนของไทยก็โดดเด่น คาดว่าเติบโต 31.3% ในปีนี้ และ 16.7% ในปีหน้า และมีอัตราเงินปันผลที่สูง จึงดึงดูดเงินลงทุนต่างประเทศ แต่ในทางกลับกันหากไม่มีคิวอี 3 นักลงทุนอาจผิดหวัง ตลาดหุ้นอาจจะปรับตัวลดลง ซึ่งก็เป็นโอกาสในการเข้าซื้อหุ้นที่มีปัจจัยพื้นฐานดีเช่นกัน
“แม้หุ้นไทยปรับตัวขึ้นมาค่อนข้างมากแล้ว ปัจจุบันซื้อขายที่ พี/อี ประมาณ 13.5 เท่า แต่ยังต่ำกว่าค่าเฉลี่ยในอดีตที่ระดับประมาณ 14.6 เท่า โดยกลุ่มที่ยังน่าสนใจ ได้แก่ กลุ่มธนาคารพาณิชย์ อสังหาริมทรัพย์ และสื่อสาร ที่ยังได้ประโยชน์จากการขยายตัวของการบริโภคและการลงทุนในประเทศเป็นหลัก” นายสุรเชษฐ์ กล่าว 
สำหรับกองทุนเปิดโซลาริสอิควิตี้ 8 เอ็มที ที่สร้างผลตอบแทนถึงเป้าหมายได้เร็ว เนื่องจากเน้นบริหารกองทุนเชิงรุก โดยเฉพาะการคัดเลือกหุ้นรายตัวที่มีพื้นฐานดีลงทุนประมาณ 10 ตัว และทยอยทำกำไรตามสภาวะตลาด ทำให้กองทุนสามารถสร้างผลตอบแทนเป็นที่น่าพอใจ แม้ว่าในช่วงที่ผ่านมาหุ้นไทยจะค่อนข้างผันผวน